יחסי אוסטריה–ישראל

בין מדינת ישראל והרפובליקה של אוסטריה קיימים יחסים דיפלומטיים מלאים, וכן שיתוף פעולה ידידותי בנושאים שונים, הקשורים לשתי המדינות. עם זאת, ביחסי שתי המדינות לאורך השנים התרחשו עליות ומורדות, כאשר האירועים המרכזיים שפגעו ביחסים ההדדיים היו כהונתו של קורט ולדהיים כנשיא אוסטריה בין השנים 1986–1992, וכן עליית כוחה של מפלגת החירות האוסטרית בראשות מנהיגה יורג היידר, החל מראשית שנות ה-2000. נכון לשנת 2021, לאוסטריה שגרירות בתל אביב ו-3 קונסוליות כבוד (באילת, בחיפה ובירושלים). במקביל יש לישראל שגרירות בווינה. ישראל מינתה את ד"ר דניאל קורט לוין כנציגה לאוסטריה בשנת 1948, והוא הוכר על ידי שלטונות הכיבוש האמריקאים כמוסמך להוציא ויזות. שר החוץ של אוסטריה אמר שארצו תסכים למנות נציג בתל אביב, אך אינה יכולה להכיר בישראל כל עוד היא תחת כיבוש. אוסטריה הכירה דה פקטו בישראל ב-15 במרץ 1949, לאחר מסע שתדלנות מצד ישראל. עניין זה עורר פולמוס בישראל, בשל החלק שלקחה אוסטריה בשואה. ישראל המשיכה לנהל מדיניות מסויגת עם אוסטריה, אולם ניהלה איתה משא ומתן מסחרי להשגת צרכים ישראליים חיוניים. בתחילת 1950 היה לוין בדרגת קונסול משנה באוסטריה, ואוסטריה מינתה את ד"ר פריץ הארטל, איש תנועת ההתנגדות הצרפתית ואוהד ישראל, לקונסול אוסטריה בישראל ונפתחה קונסוליה אוסטרית בתל אביב. עם השנים היחסים עם אוסטריה התמסדו והקונסול הישראלי, אריה אשל, מילא את כל הפעילויות הדיפלומטיות, הגם שנחשב לקונסול ולא לשגריר. במרץ 1953 ביקר השר יוסף בורג בווינה, ובספטמבר 1954 ביקרה משלחת של הכנסת באוסטריה. בין לבין התקיים משא ומתן בין המדינות על פיצויים. לאחר שהושג הסכם פיצויים, ביולי 1955, ביקשה אוסטריה להדק את היחסים בין המדינות. ב-1959 הועלו היחסים לרמת שגרירות. במהלך שנות המלחמה הקרה, שימשה אוסטריה כתחנת מעבר ליהודים אשר ברחו מברית המועצות ומדינות מזרח אירופה בדרכם לישראל ולמדינות המערב. על רקע זה התקיים שיתוף פעולה חשאי בין שתי המדינות. בינואר 1970 נחתמה האמנה למניעת כפל מס בין אוסטריה לבין ישראל בחתימתם של השגריר הישראלי זאב שק ושל המנהל הכללי במשרד הכספים הפדרלי האוסטרי, יוזף המרשמידט. בשנות כהונתו של ברונו קרייסקי כקנצלר אוסטריה (1970–1983) בלט קרייסקי בהתבטאויותיו הפרו-ערביות, אולם במקביל, סייע להגירת היהודים מברית המועצות שחלקם פנו לעליה לישראל. דבר זה התקבל באופן שלילי במדינות ערב. קרייסקי אף ניסה ליזום מתווה להסדר מדיני בין ישראל ומדינות ערב. בספטמבר 1973 התחוללה "פרשת שנאו": מחבלים פלסטינים השתלטו על רכבת נוסעים שהובילה גם יהודים מברית המועצות אל מחנה מעבר באוסטריה, ממנו היו אמורים העולים להמשיך לישראל. קרייסקי נכנע לדרישת המחבלים והתחייב לסגור את המחנה. ב-9 ביולי 1979 תקף אותו בגין על קשריו עם יאסר ערפאת, תוך רמיזה למוצאו היהודי של קרייסקי: "נתגבר על הערפאתים הנאצים וגם על משרתיהם, יהיה מוצאם אשר יהיה". היחסים בין שתי המדינות נפגעו בעקבות בחירתו של קורט ולדהיים, פוליטיקאי אוסטרי ולשעבר מזכ"ל האו"ם, כנשיא אוסטריה בשנת 1986, וזאת כתוצאה ממעורבותו של ולדהיים בפשעי מלחמה במהלך מלחמת העולם השנייה, במסגרת שירותו בוורמאכט. מעורבותו, אשר היוותה את הסיבה העיקרית לסיום תפקידו של ולדהיים כמזכ"ל האו"ם שנה קודם לכן, הפכה את הנשיא לאישיות בלתי רצויה ברבות ממדינות העולם, וביניהן ישראל. ב-11 ביוני 1986, בעת דיון בכנסת על עברו של ולדהיים, קרע חבר הכנסת מאיר כהנא את דגל אוסטריה על דוכן הנואמים. עם זאת, גם בתקופה זו נמשך שיתוף הפעולה החשאי בנושא הפליטים היהודים מברית המועצות. פגיעה נוספת ביחסים בין שתי המדינות התרחשה בשנת 2000, לאחר שמפלגת החירות האוסטרית, מפלגת ימין קיצוני בראשותו של ירג היידר, הצטרפה לממשלה הקואליציונית האוסטרית. בעקבות הצטרפות זו ישראל החזירה את שגרירה באוסטריה לארץ. היחסים לבסוף שוקמו לאחר שיחות שהתנהלו בירושלים עם שר החוץ האוסטרי, בניטה פררו-ולדנר, בשנת 2003. בחודש מאי 2012 התרחשה תקרית דיפלומטית חמורה בין שתי המדינות, בשעה שבמסגרת ריאיון שהתקיים בכלי התקשורת האוסטרית, תקף שר ההגנה האוסטרי את שר החוץ הישראלי, אביגדור ליברמן, וכינה אותו "בלתי נסבל". במהלך הריאיון הביע גם שר ההגנה את התנגדותו לתקיפה ישראלית באיראן, והגדיר אותה "מהלך מיותר". במהלך חודש יוני 2013, החליטה ממשלת אוסטריה להחזיר את חייליה, אשר לוקחים חלק במשימת כוח השלום הבינלאומי בגולן. בתגובה הודיע משרד החוץ הישראלי כי הוא "מצר על ההחלטה". ב-26 בספטמבר 2016 דוריס בורס, נשיאת הפרלמנט האוסטרי, הגיעה לביקור רשמי במשכן הכנסת ונפגשה עם יושב ראש הכנסת, יולי אדלשטיין, ועם אגודת הידידות הבין פרלמנטרית של ישראל ואוסטריה בראשות חבר הכנסת עמיר פרץ. בנובמבר חתמו שרי האוצר של המדינות, משה כחלון והאנס יורג שלינג, על אמנה חדשה למניעת כפל מס. בפברואר 2019 ביקר נשיא אוסטריה אלכסנדר ואן דר בלן בישראל ונפגש עם נשיא ישראל ראובן ריבלין. הוא הודה כי לאוסטריה אחריות משותפת לשואה וכי אוסטרים רבים היו בין מחולליה ואף אמר כי אוסטריה הודתה באחריותה המשותפת מאוחר מדי. במרץ 2021 ביקר קנצלר אוסטריה סבסטיאן קורץ בישראל ונפגש עם ראש ממשלת ישראל בנימין נתניהו וראש ממשלת דנמרק מדה פרדריקסן. במהלך הפגישה סוכם כי ישראל, אוסטריה ודנמרק ישתפו פעולה בנושא מחלת הקורונה ויקימו תאגיד משותף להקמת מפעל מחקר, פיתוח וייצור חיסונים נגד מוטציות הקורונה. ב-17 במרץ 2021 ביקרו הנשיא ראובן ריבלין והרמטכ"ל אביב כוכבי בווינה, שם נפגשו עם נשיא אוסטריה אלכסנדר ואן דר בלן. ב-14 במאי 2021 במהלך מבצע שומר החומות, הביע קנצלר אוסטריה סבסטיאן קורץ סולידריות עם ישראל, וכחלק מכך הונף דגל ישראל לצד דגל אוסטריה. יום לאחר מכן, ב-15 במאי 2021, לאחר ירי רקטות לעבר אזור המרכז, הודיעה שגרירת אוסטריה, האנה ליקו, שאחת הרקטות נחתה בסמוך לשגרירות ולא היו נפגעים, ושהדבר חייב להיפסק. בינואר 2022 שר החוץ הישראלי יאיר לפיד הגיע לאוסטריה לביקור מיוחד לרגל יום השואה הבינלאומי במהלכו השתתף בטקסים במחנה מאוטהאוזן, בו נספה סבו של לפיד, ובאנדרטה לזכר השואה בווינה בנוכחות הנשיא האוסטרי ואן דר בלן, הקנצלר קארל נהאמר, שר החוץ אלכסנדר שלנברג, שר הפנים גרהרד קרנר וראש הקהילה היהודית במדינה אוסקר דויטש. ביולי ביקר נהאמר בישראל, נפגש עם ראש הממשלה לפיד וחתם על הסכם לשותפות אסטרטגית בתחומים שונים. באוקטובר 2023, בעקבות מתקפת הפתע על ישראל, ביקר קנצלר אוסטריה בישראל והביע סולדריות עם ישראל, ובנוסף הביע התנגדות נחרצת למעשי חמאס. באותו החודש הייתה אוסטריה אחת מ-13 המדינות היחידות שהצביעו לצד ישראל נגד החלטה ES-10/21 של העצרת הכללית של האו"ם הקוראת להפסקת אש הומניטרית במלחמה. יוסף גוברין, רישומים משליחותי כשגריר ישראל באוסטריה, סלובניה וסלובקיה, הוצאת מאגנס, 2016 מדיה וקבצים בנושא יחסי אוסטריה–ישראל בוויקישיתוף אתר שגרירות אוסטריה בישראל אתר שגרירות ישראל באוסטריה דיאנה בחור-ניר, ישראל הודיעה על חידוש היחסים עם אוסטריה, באתר ynet, 29 ביולי 2003 מידע אודות יחסי הסחר בין ישראל ואוסטריה נכון לשנת 2008 ישראל, יחסי-חוץ, אוסטריה, דף שער בספרייה הלאומית תוך שנה יועברו כל הנדחים מאוסטריה לארץ־ישראל, הצופה, 5 בספטמבר 1948 אוסטריה הכירה בישראל, הצופה, 16 במרץ 1949 אוסטריה, דבר, 27 במרץ 1949 בל תכיר ישראל באוסטריה, חרות, 2 בפברואר 1949 ישראל תנתק את יחסה עם גרמניה, הצופה, 14 בנובמבר 1949 קונסול אוסטרי לישראל, דבר, 15 בינואר 1950 רח' קולין 19, מעריב, 24 באוגוסט 1951 הקונסוליה הישראלית בווינה, הצופה, 12 בדצמבר 1952; המשך שר ישראלי מבקר בווינה, הצופה, 16 במרץ 1953 חברי הכנסת בוועידה הבינ־פרלמנטארית בווינה, הצופה, 16 בספטמבר 1954 ישראל מאוכזבת, על המשמר, 4 במרץ 1954 פרטי הסכם הפיצויים עם אוסטריה, חרות, 21 ביולי 1955 אוסטריה רוצה ביחסים דיפלומאטיים עם ישראל, הצופה, 23 באוקטובר 1955 משה יגר, ראשיתו של שירות החוץ 1948–1967, הוצאת כרמל, 2021, עמ' 106. דנים בבעיות הנדחים באוסטריה, הצופה, 10 במאי 1949 אמנה בין מדינת ישראל ובין הרפובליקה של אוסטריה בדבר מניעת מסי כפל לגבי מסים על הכנסה והון תום שגב, בין שני עולמות, באתר הארץ, 22 בספטמבר 2006 תום שגב, המיליון השביעי: הישראלים והשואה, ז, 1, עמ' 369. תום שגב, המיליון השביעי, ז, 2, עמ' 377; עמ' 526, הערה 26. תום שגב, המיליון השביעי, עמ' 429. חדשות נענע, השר מלכיאור: כניסת היידר לקואליציה תפגע ביחסי ישראל-אוסטריה, באתר nana10‏, 26 בינואר 2000 Israel to resume Austria ties באתר BBC סוכנויות הידיעות, ‏שר ההגנה האוסטרי תוקף: "אביגדור ליברמן הוא בלתי נסבל", באתר ‏מאקו‏, 20 במאי 2012 שלמה צזנה, אוסטריה תסיג את חייליה מהגולן, באתר ישראל היום, 6 ביוני 2013 יו"ר הכנסת: נשמח לסייע לאוסטריה בתחום ההגירה; יו"ר פרלמנט אוסטריה: נקים צוות משותף, באתר הכנסת, ‏26 בספטמבר 2016. שר האוצר חתם עם מקבילו האוסטרי על אמנה למניעת כפל מס, באתר משרד האוצר, ‏29 בנובמבר 2016 אמנה בין ממשלת מדינת ישראל לבין ממשלת הרפלובליקה של אוסטריה בדבר מניעת כפל מס ומניעת התחמקות ממסים בזיקה למסים על הכנסה ועל הון נועה לנדאו, נשיא אוסטריה בישראל: "נושאים באחריות משותפת לשואה"; שרת החוץ התבקשה לא לבוא, באתר הארץ, 4 בפברואר 2019 איתמר אייכנר וסוכנויות הידיעות, אוסטריה ודנמרק: נפתח עם ישראל חיסונים לווריאנטים, באתר ynet, 2 במרץ 2021 שלמה ריזל, נתניהו בהצהרה עם קנצלר אוסטריה: "נקים קרן מחקר ופיתוח משותפת", באתר רדיו קול חי, ‏4 במרץ 2021 יאיר קראוס, בליווי מטוסי קרב: ריבלין וכוכבי הגיעו לאוסטריה, באתר מקור ראשון, ‏17 במרץ 2021 Kritik an Österreichs HaltungBundeskanzleramt in Wien hisst israelische Flagge, Kleine Zeitung, 14. Mai 2021 A rocket exploded near the Austrian embassy in Israel, PledgeTimes, May 15th, 2021 Berman, Lazar (2022-01-27). "Lapid pays respects to grandfather killed at Mauthausen camp; Austrians apologize". The Times of Israel (באנגלית). נבדק ב-2022-01-30. ראש הממשלה לפיד נפגש עם קנצלר אוסטריה קארל נהאמר, באתר GOV.IL איתמר אייכנר, מנהיגי צ'כיה ואוסטריה בישראל: "אנחנו אתכם עכשיו ולתמיד, תסמכו עלינו", באתר ynet, 25 באוקטובר 2023